### Beslutning

Fremsendes til Økonomiudvalget til behandling i henhold til beslutning i byrådets møde den 12. maj 2021.

### Resumé

Det er vigtigt for [adresse]’ udvikling at sikre sammenhængende, bæredygtig mobilitet i takt med stigende befolkningstal. Udbygning af den højklassede kollektive trafik er afgørende i denne sammenhæng.

Til at styrke grundlaget for dette arbejde– og særligt på kort sigt at sikre konsensus om fremtidens højklassede kollektive trafikbetjening – foreslås der nedsat et § 17 stk. 4 udvalg, som skal sætte konsensusgivende retning for fremtidens højklassede kollektive trafik i [adresse] og derved styrke byrådets evne til at træffe de bedste og mest fremtidssikrede beslutninger.

Primo 2022 fremlægger udvalget over for det nyvalgte byråd en vision med relevante scenarier for den højklassede kollektive trafik i et kommunestrategisk perspektiv frem mod 2040.

Det forventes, at det nyvalgte byråd forholder sig til det strategiske arbejde og udvalgets anbefalinger om tilpasning og udbygning af den kollektive trafik. I den forbindelse vil der også skulle tages stilling til om udvalget videreføres.

### Indstilling

Det indstilles:

At 1)  Byrådet nedsætter et § 17 stk. 4-udvalg, som skal udarbejde strategiske oplæg om udbygningen af letbane- og BRT-løsninger i [adresse] og vision og forbundet hermed scenarier for en bæredygtig kollektiv trafikbetjening i [adresse]

At 2)  Byrådet udpeger følgende fire personer til at sidde i udvalget, som arbejder frem til næste byrådsperiode: Olfert Nørgaard (formand for udvalget), Carlo Overgaard, Gert Overgaard og Anton Jacobsen.

At 3)  Til de af medlemmerne, der uden at være medlem af Aarhus Byråd, deltager i møder Udvalget for fremtidens højklassede trafik, udbetales diæter efter kommunestyrelseslovens regler.

At 4) Udvalget sekretariatsbetjenes af Teknik og Miljø under inddragelse af Borgmesterens Afdeling.

### Sagens forløb

03-05-2021 Magistraten

Fremsendes til [adresse] med bemærkning, at Magistraten i mødet den 3. maj 2021 anbefaler, at byrådet tiltræder Borgmesterens Afdelings og Magistratsafdelingen for Teknik og Miljøs indstilling af 20. april 2021.

Rådmand Aksel Thomsen og Alma Madsen tog forbehold med hensyn til processen/principperne for sammensætning af udvalget.

 12-05-2021 [adresse]
Fremsendes til Økonomiudvalget til behandling i henhold til beslutning i byrådets møde den 12. maj 2021.
 02-06-2021 Økonomiudvalget

Emma Lund, Pete Kristensen, Anders Iversen, Erna Johnsen, Sofia Jørgensen, og Bodil Vestergaard kunne tiltræde indstillingen i overensstemmelse med Magistratens anbefaling.

André Hermansen kunne tiltræde indstillingen i overensstemmelse med Magistratens anbefaling men tog forbehold for sammensætningen af udvalget.

Herudover opfordrede hele Økonomiudvalget til, at hvis Udvalget for fremtidens højklassede kollektive trafik også nedsættes i den nye byrådsperiode, bør sammensætningen drøftes i Udvalget for Besættelse af Udvalg. Økonomiudvalget opfordrede desuden til, at anlægsdelen også bliver en del af et eventuelt nyt udvalgs arbejdsområde.

 09-06-2021 Aarhus Byråd

Tilbagesendes Magistratsafdelingen for Teknik og Miljø og Borgmesterens Afdeling med bemærkning, at byrådet i sit møde den 10. juni 2021 har vedtaget Magistratens indstilling i overensstemmelse med erklæring fra Økonomiudvalget af 2. juni 2021.

Enhedslisten de Rød-Grønnes og Dansk Folkepartis byrådsgrupper og Odeline Skov kunne ikke tiltræde indstillingens At 2 om udvalgets sammensætning.